ปีใหม่ สักการะพระธาตุยาคู เมืองฟ้าแดดสงยาง จังหวัดกาฬสินธุ์
รายงานพิเศษ : ปีใหม่ สักการะพระธาตุยาคู เมืองฟ้าแดดสงยาง จังหวัดกาฬสินธุ์เพื่อความเป็นสิริมงคลต้อนรับปีใหม่ ประชาชนและนักท่องเที่ยว ต่างร่วมสักการะพระธาตุยาคู แห่งเมืองฟ้าแดดสงยาง จังหวัดกาฬสินธุ์ โบราณสถานศักดิ์สิทธิ์คู่บ้าน คู่เมือง เพื่อความเป็นสิริมงคล ต้อนรับปีใหม่ ด้วยสถานการณ์โควิด-19 ที่ต่อเนื่องจนล่วงเข้าสู่ปีใหม่ 2565 เพื่อความเข้มแข็งทางจิตใจส่วนหนึ่งและเพื่อความเป็นสิริมงคลสำหรับกำลังใจในการดำเนินชีวิต ต้อนรับปีใหม่นั้น ชาวกาฬสินธุ์และประชาชนจากพื้นที่ใกล้เคียง ยังคงเดินทางมากราบไหว้พระธาตุยาคู แห่งเมืองฟ้าแดดสงยาง บ้านหนองแปน อำเภอกมลาไสย จังหวัดกาฬสินธุ์ ในปีนี้แม้จะค่อนข้างบางตา แต่ด้วยความศรัทธา เพื่อการสักการะโบราณสถานคู่บ้าน คู่เมือง จึงเตรียมพร้อมกายและใจ ปฏิบัติตัวภายใต้มาตรการป้องกันโควิด-19 อย่างเคร่งครัด ตั้งใจมั่น ในการมากราบไหว้ขอพร ให้ผ่านพ้นสถานการณ์โควิด-19 และสามารถดำรงตน ดำรงชีพ อย่างราบรื่นในปีนี้ ครอบครัวน้องกมลวรรณ ศรีสุข ชาวกาฬสินธุ์ พร้อมครอบครัวและญาติที่อยู่ต่างจังหวัด ถือโอกาสพร้อมหน้าพร้อมตากัน มาสักการะพระธาตุยาคู ซึ่งชาวกาฬสินธุ์เองได้มากราบไหว้บูชา อยู่เป็นนิจ และเป็นโอกาสที่จะได้เผยแพร่ประชาสัมพันธ์ให้คนทั่วไปได้รู้จัก พระธาตุยาคู มากยิ่งขึ้น ขณะที่นักท่องเที่ยว เมื่อเดินทางผ่านจังหวัดกาฬสินธุ์ ก็มักจะเดินทางมาสักการะ ขอพร ที่องค์พระธาตุยาคูเช่นกัน โดยต่างปฏิบัติตัวป้องกันการแพร่ระบาดของโรคโควิด-19 อย่างเคร่งครัด พระธาตุยาคู หรือ "พระธาตุใหญ่" เป็นพระสถูปสมัยทวาราวดี (ราวพุทธศตวรรษที่ 13-15) เป็นเจดีย์ที่ใหญ่ที่สุดในเมืองฟ้าแดดสงยาง เป็นสถาปัตยกรรมสมัยทวารวดีและได้รับการบูรณะซ่อมแซม ในสมัยอยุธยา ส่วนองค์ระฆังและส่วนยอด เป็นสถาปัตยกรรมสมัยรัตนโกสินทร์  ชาวบ้านเชื่อกันว่า มีอัฐิของพระเถระที่ชาวเมืองเคารพนับถือบรรจุอยู่ สังเกตได้จาก การที่เมืองเชียงโสมเมื่อครั้งชนะสงคราม ได้ทำลายทุกสิ่งทุกอย่างในเมืองฟ้าแดดลง แต่ไม่ทำลายพระธาตุยาคู เป็นที่สักการะยึดเหนี่ยวจิตใจของประชาชนเรื่อยมา ดวงใจ หงส์จันทร์ : ถ่ายภาพ ณัฏฐ์ ฐนันท์รมย์ สำนักงานประชาสัมพันธ์จังหวัดกาฬสินธุ์ รายงาน